Илъэс 18 хъуауэ ирипагэу дамэтелъхэр зэрехьэ
ЦIыхубзым дамэтелъ зэрихьэныр ди нобэм зызыубгъуащ. Къэрал кIуэцI IуэхухэмкIэ органхэм апхуэдэхэм нэхъыбэу уащрохьэлIэ делопроизводителхэу, инспекторхэу, следователхэу, юрист чэнджэщэгъухэу, нэгъуэщIхэуи. Ауэ яхэтщ цIыхухъу къалэну къалъытэ лэжьыгъэр езыхьэкIхэри икIи абыхэм емыфIэкIмэ, зыкIи къакIэрыхуркъым. ЦIыхубзхэр полицэм къалэн мытыншыр щыгъэзэщIэным къыдэкIуэу, унагъуэ Iуэхумрэ сабийхэр зыхуей хуэзэу гъэсэнымрэ зэгъэуIуауэ икIи дэгъуэу полъэщ.
Апхуэдэ цIыхубз щыпкъэхэм ящыщщ Урысей МВД-м Налшык къалэм щиIэ и управленэм шэч зыхуащIхэмрэ ягъэкъуаншэхэмрэ хъумэнымрэ щIыпIэм щашэкIэ я нэIэм щIэтынымкIэ и ротэ хэхам и 2-нэ взводым и лэжьакIуэ, полицэм и старшина ТIымыжь Галинэ.
Ар къэрал кIуэцI IуэхухэмкIэ органхэм хыхьащ 2002 гъэм. Къыхэдгъэщынщи, Галинэ зэрымыщIэкIэ кIуакъым полицэм. И сабиигъуэм къыщыщIэдзауэ ар щIэхъуэпсырт мылицэ фащэ зэрихьэну. Хуейт ещхь хъуну илъэс куэдкIэ абы щылэжьа, Тэрч район ОВД-м и участковэ уполномоченнэ къулыкъум пэрыта и адэ къуэш нэхъыщIэ Дзэгъащтэ Валерэ.
Медицинэ колледжыр къызэриухыу ТIымыжь Галинэ и тхылъхэр иритащ Къэрал кIуэцI IуэхухэмкIэ Тэрч район къудамэм. Мылицэм и район къудамэм и унафэщIхэм псынщIэу гу къылъатащ жэуаплыныгъэ зыхэлъ, мурад убзыхуа зыбгъэдэлъ хъыджэбзым, абы къыдэкIуэуи лэжьыгъэм зэрыхуэпабгъэм. Къыпэщылъ япэ къэпщытэныгъэ псоми, физическэ, психологие хьэзырыныгъэри хыхьэу, ехъулIэныгъэ иIэу пхыкIри, лэжьапIэ къащтащ.
— Сэ къысхуагъэлъэгъуат яубыдахэр пIалъэкIэ щаIыгъ изоляторым и милиционер къулыкъури, арэзы сыхъуащ, — жеIэ Галинэ.
Илъэс зыбжанэкIэ а къалэным пэрыта иужькIэ, 2014 гъэм ТIымыжь Галинэ дзыхь къыхуащIащ Урысей МВД-м Налшык къалэм щиIэ и управленэм шэч зыхуащIхэмрэ ягъэкъуаншэхэмрэ хъумэнымрэ щIыпIэм щашэкIэ я нэIэм щIэтынымкIэ и ротэ хэхам и 2-нэ взводым и полицей къулыкъур. И лэжьэгъухэм зэрыжаIащи, цIыхубз-конвоирыр ехъулIэныгъэ пылъу полъэщ къыхагъэува къалэнхэм икIи IэнатIэм и лэжьакIуэщIэхэм я дежкIэ щапхъэщ.
Къару куэд зэхьэлIа IэнатIэм дэщIыгъущ унагъуэ Iуэхухэри. И щхьэгъусэ Ахьмэдрэ абырэ зэдапI пхъуитIрэ зы къуэрэ. Пщащэхэм я нэхъыжь Жаннэ илъэс 17 хъуащ, мы гъэм курыт еджапIэр къеух. Ар куэд щIауэ дехьэх и анэм и лэжьыгъэм икIи мурад ищIащ къэрал кIуэцI IуэхухэмкIэ органхэм къулыкъу щищIэну.
Галинэ и лэжьыгъэм ехьэлIа гукъэкIыжхэмкIи къыддэгуэшащ. Абыхэм ящыщщ илъэсиплI ипэкIэ къэхъуар. Пщэдджыжьым ар унэм къыщIэкIащ, сабийхэр школым ишэу адэкIэ лэжьапIэм кIуэну. Лъэбакъуэ псынщIэкIэ абыхэм яблэ-кIащ шэч уэзыгъэщI цIыхухъур, фадэмэ къызыкIэрихыр. Куэд мыщIэу Галинэ къыбгъэдэлъэда щIалэ-щIэм хъыбар къригъэщIащ дакъикъэ зыбжанэ ипэкIэ къэхъуа укIыгъэр зэрилъэгъуар. Абы зэрыжиIамкIэ, щIэпхъаджащIэм лей зытехьам тхуэнейрэ сэ хиIури, зигъэпщкIужащ. Къагъэлъэгъуа теплъэмкIэ шэч зыхуащIыр яблэкIа цIыхухъурт. ТIымыжь Галинэ республикэ МВД-м и плъыр частым псынщIэу псалъэри, къыIэрыхьа хъыбарым щыгъуазэ ищIащ. АдэкIэ къигъэувыIащ блэж ДПС-м и гупым я плъыр автомашинэр икIи къэхъуар яжриIащ. Полицейхэм къалъыхъуэу щIадзащ зи гугъу ящIа цIыхухъур икIи дакъикъэ 15 нэхъыбэ дэмыкIауэ гъунэгъу уэрамым щаубыдащ. Ар а щIыпIэм щыщу къыщIэкIащ икIи мыгувэу илэжьамкIэ зиумысыжащ.
Къигъэлъэгъуа хахуагъэм, щIэпхъаджагъэ хьэлъэ илэжьауэ шэч зыхуащIыр убыдыным жыджэру зэрыхэтам папщIэ полицэм и сержант нэхъыжь ТIымыжь Галинэ къыхуагъэфэщащ старшина цIэр.
Ар и лэжьыгъэм фIыуэ хэзыщIыкIщ, илъэс куэд хъуауэ къалэным хуэпэжу къэгъуэгурыкIуэщ. Абы къызэрегъэпэщ административнэ е уголовнэ щIэпхъаджагъэ ялэжьауэ шэч зыхуащIу яубыдахэр щIыпIэм щашэкIэ я нэIэ тетыныр, суд Iуэхухэр щекIуэкIри хыхьэу.
— Къэрал кIуэцI IуэхухэмкIэ органхэм сызэрыщылажьэ илъэс 18-м зэи сыхущIегъуэжакъым ар къызэрыхэсхам, — къыджиIащ ТIымы-жьым ди псалъэмакъым и кIэухыу.
ЦIыхубзхэм я дунейпсо махуэм-кIэ дохъуэхъу Галини и лэжьэгъу цIыхубзхэми. Гури псэри зыдэуш гъатхэм хуэдэу фыщIэращIэу, насып, беягъэ, узыншагъэрэ ехъулIэныгъэрэ фиIэу фылэжьэну, гъащIэм и IэфIыгъэ псори зыхэфщIэну ди гуапэщ.
УЭРДОКЪУЭ Женя,
КЪАЗДЭХЪУ Аслъэн.
